RO
L 17/84
Jurnalul Oficial al Uniunii Europene
19.1.2023
REGULAMENTUL DE PUNERE ÎN APLICARE (UE) 2023/131 AL COMISIEI din 18 ianuarie 2023 de modificare a Regulamentului de punere în aplicare (UE) 2019/1259 de instituire a unei taxe antidumping definitive la importurile de accesorii turnate filetate pentru tuburi și țevi, din fontă maleabilă și din fontă cu grafit sferoidal, originare din Republica Populară Chineză și din Thailanda și de punere sub supraveghere a importurilor de accesorii turnate pentru tuburi și țevi originare din Republica Populară Chineză
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 14 alineatul (1),
având în vedere Regulamentul (UE) nr.
952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (2), în special articolul 56 alineatul (5),
întrucât:
(1)
Prin Regulamentul de punere în aplicare (UE) 2019/1259 al Comisiei (3), Comisia Europeană a instituit taxe antidumping definitive la importurile de accesorii turnate filetate pentru tuburi și țevi, din fontă maleabilă și din fontă cu grafit sferoidal, cu excepția componentelor de fitinguri de compresie care utilizează filetaje metrice conforme cu standardul ISO DIN 13 și a cutiilor de joncțiune circulare filetate din fontă maleabilă fără capac, originare din Republica Populară Chineză (denumită în continuare „RPC”) și din Thailanda (denumite în continuare „produsul în cauză”).
(2)
Principalele materii prime pentru produsul în cauză sunt deșeurile de metal, cocsul/energia electrică/gazul, nisipul (pentru turnare în forme) și zincul (pentru galvanizare).
Prima etapă a procesului de fabricație este topirea deșeurilor metalice.
Aceasta este urmată de procesul de turnare în diferite forme, care sunt apoi separate în piese individuale.
Produsele trebuie să treacă printr-un proces îndelungat de recoacere pentru a garanta faptul că acestea sunt suficient de maleabile pentru a fi utilizate în aplicații în care, de exemplu, este necesară rezistența la șocuri și la vibrații și pentru a rezista la schimbările rapide de temperatură.
Ulterior, accesoriile pot fi galvanizate.
Apoi au loc etapele finale ale procesului de fabricație, inclusiv filetarea și alte operațiuni de mecanică generală.
(3)
În conformitate cu Regulamentul de punere în aplicare (UE) 2019/1259, producătorul-exportator chinez Jinan Meide Casting Co., Ltd (denumit în continuare „Jinan Meide”), cod adițional TARIC (4) B336, face obiectul măsurilor antidumping instituite prin Regulamentul de punere în aplicare (UE) 2019/1259.
(4)
În cursul anilor 2021 și 2022, industria produsului similar din Uniune a transmis Comisiei informații cu privire la achiziționarea Odlewnia Zawiercie S.A., un producător al produsului similar situat în Polonia, de către Meide Group Co., Ltd. (denumit în continuare „Meide Group”), o societate cu sediul în RPC.
(1) JO L 176, 30.6.2016, p. 21.
(2) JO L 269, 10.10.2013, p. 1.
(3) Regulamentul de punere în aplicare (UE) 2019/1259 al Comisiei din 24 iulie 2019 de instituire a unei taxe antidumping definitive la importurile de accesorii turnate filetate pentru tuburi și țevi, din fontă maleabilă și din fontă cu grafit sferoidal, originare din Republica Populară Chineză și din Thailanda, ca urmare a unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 197, 25.7.2019, p. 2).
(4) Tariful Integrat al Uniunii Europene.